‘Cityringen nulstiller sikkerheden.’ Sådan lød den bombastiske udmelding 17. januar i flere medier fra Metroselskabets arbejdsmiljøchef, Susanne Brendstrup.

»Vi nulstiller vores sikkerhedstræning på byggepladserne. Den træning, der har været indtil nu, gælder ikke længere. Nu laver vi det forfra. Alle medarbejdere skal gennem en ny introduktion om sikkerhed,« fortalte hun til Fagbladet 3F, hvorefter Ritzau sendte historien videre til alle landsdækkende medier.

Og når man læser Arbejdstilsynets rapport om ulykken på byggepladsen i Nørrebroparken 8. januar, som Ingeniøren har fået aktindsigt i, er det ikke svært at forstå hvorfor.

Det over tre ton tunge låseelement ville have mast enhver, der blev ramt. Heldigvis for borebisserne gik ulykken kun ud over den ene tunnelboremaskine og sporet til den anden. Men når det kunne gå så galt, skyldes det massive sikkerhedssvigt. (Foto: Arbejdstilsynet) Illustration: Arbejdstilsynet

Læs også: Københavns Kommune politianmelder Metroselskabet

Omkring kl. 21 var en polsk kranførervikar ved at løfte endnu et læs tunnelelementer ned i skakten i Nørrebroparken. Men da tårnkranen skulle stoppe over skakthullet, fortsatte den bare med at svinge, så de tre låseelementer, som den bar, ramte en portalkran, der stod på den anden side af hullet.

Kollisionen fik de tre tunnelelementer til at tippe, og det øverste tunnelelement, der vejede over tre ton, gled af stakken og faldt 35-40 meter ned i skakten. Få minutter senere var en tilsynsmedarbejder fra Københavns Kommune på pladsen – alarmeret af en af pladsens naboer.

Fjernbetjeningen til pladsens tårnkran viste sig at have en softwarefejl, der gjorde, at krøjebremsen ikke fungerede ordentligt. Men fejlen blev først erkendt, efter at Arbejdstilsynet havde givet et påbud om, at fjernbetjeningen skulle undersøges. (Foto: Metroselskabet) Illustration: Metroselskabet

»Peter oplyste, at der lige havde lydt bulder og brag fra sitet, og at man kunne mærke en rystelse i huset. Desuden stod der røg eller støv op af byggegruben, og tårnkranen svingede voldsomt med nogle tunnelelementer,« skriver tilsynsmedarbejderen i en mail, som indgår i Arbejdstilsynets sagsmateriale.

Arbejdet på pladsen blev stoppet, og Arbejdstilsynet besøgte pladsen om fredagen og igen om mandagen, hvor de tilsynsførende interviewede både kranføreren, pladsens leder, pladsens koordinator og en arbejdsmiljørepræsentant.

Deres forklaringer fik tilsynet til at udstikke flere strakspåbud for de afslørede grove sikkerhedsbrister:

En del af den ene tunnelboremaskine blev hårdt ramt af ulykken. Men ifølge tidligere udmeldinger fra Metroselskabet vil ulykken ikke forsinke byggeriet. (Foto: Arbejdsttilsynet) Illustration: Arbejdstilsynet

Der var en stående ordre om, at tunnelelementerne ikke skulle sikres, inden de blev løftet. Derfor var det kutyme at løfte op til tre tunnelelementer ad gangen, som bare lå løst på strøer oven på hinanden. Tre tunnelelementer af den type, der faldt ned, vejer tilsammen 9,7 ton.

Selvom den polske vikar havde betjent kranen i flere dage, havde han ifølge Arbejdstilsynets oplysninger ikke fået nogen som helst instruktion om, hvordan kranen skulle betjenes, eller hvordan arbejdet kunne udføres sikkert. Han ‘skal bare arbejde’, står der i rapporten.

Kranføreren har godt nok et kranførercertifikat, men på pladsen går der rygter om, at han har købt det for 100 kr. i Polen.

Kranføreren var på forhånd klar over, at der var en defekt i tårnkranens fjernbetjening, men han brugte den alligevel.

Tilsyn: Ulykke kunne have kostet liv

I det officielle strakspåbud konkluderer Arbejdstilsynet, at svigtene ‘kunne afstedkomme en alvorlig ulykke med dødelig udgang.’

Heldigvis var det eneste, der blev ramt, den ene tunnelboremaskine og sporet til den anden. Desuden var der tydelige skader på portalkranen og på kanten af topdækket.

Arbejdstilsynet overvejer nu, om metroentreprenøren skal anmeldes til politiet.

Ingeniøren arbejder på at få en kommentar om sagen fra CMT.